Talle eis Abrahams se kop moet rolAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Verskeie politieke partye en organisasies het Maandag geëis dat adv. Shaun Abrahams, hoof van die NVG, geskors moet word, hangende ŉ ondersoek na sy bevoegdheid vir sy amp. Abrahams se aankondiging vroeër vandag, dat die aanklagte teen Pravin Gordhan, minister van finansies, laat vaar is, het opslae gemaak en wyd kritiek teenoor Abrahams en die NVG uitgelok. Verskeie partye het gesê Abrahams se skielike ommeswaai oor die saak is bewys daarvan dat die aanklagte teen Gordhan van die begin af polities gemotiveerd was. Die Inkatha Vryheidsparty (IVP) het Maandag gesê ŉ kommissie van ondersoek moet op die been gebring word om Abrahams se bevoegdheid vir sy amp te ondersoek. Mkhuleko Hlengwa, die party se woordvoerder oor finansies, het gesê Abrahams se besluit om die aanklagte teen Gordhan te laat vaar, is bewys daarvan dat die besluit, om Gordhan te vervolg, polities gemotiveerd en kwaadwillig was. Hy het gesê die besluit het die NVG se geloofwaardigheid ernstige skade berokken, wat nog verder vererger word deur politieke inmenging. “Hoewel mnr. Abrahams daarop geregtig is om ŉ besluit om iemand te vervolg te heroorweeg en sodanige aanklagte terug te trek, meen die IVP steeds dat [Abrahams] ŉ medepligtige was in die Valke se polities-gemotiveerde heksejag [teen Gordhan] en het hy sodoende ons reeds sukkelende ekonomie R60 miljard gekos toe hy besluit het om die minister aan te kla,” het Hlengwa gesê. Die DA het op sy beurt ook ŉ ondersoek na Abrahams se bevoegdheid geëis en gesê Abrahams het bloot die aanklagte teen Gordhan laat vaar toe hy besef het hy het nie genoeg bewyse om sy “polities gemotiveerde vervolging” voort te sit nie. “[Abrahams] kan nie nou doodeenvoudig sê ‘ons het ŉ fout gemaak’ en die aanklagte terugtrek nie. Daar is heeltemal te veel op die spel om sulke onaanvaarbare en onverantwoordelike foute te maak,” het Mmusi Maimane, die DA-leier, in ŉ verklaring gesê. “Shaun Abrahams moet verantwoordelik gehou word vir hierdie onaanvaarbare fout. Ek doen daarom ŉ beroep op pres. Jacob Zuma om [Abrahams] onmiddellike te skors. Volgens artikel 12(6) van die NVG-wet, is die president by magte om die nasionale direkteur van vervolging voorlopig te skors hangende ŉ ondersoek na sy bevoegdheid om sy amp te beklee. Zuma moet nou beslissend optree, anders sal ons geen ander keuse hê as om te glo dat hy agter hierdie kwaadwillige politieke gedrag sit nie.” Die South African National Civic Organisation (Sanco) het ook sy stem gevoeg by talle ander organisasies en gesê Abrahams se bevoegdheid en dié van die Valke-hoof, Berning Ntlemeza, moet ondersoek word. Jabu Mahlangu, Sanco se nasionale woordvoerder, het gesê daar hang nou, meer as ooit, ŉ wolk van sameswering oor beide die Valke en die NVG. Dr. Pieter Mulder, die leier van die VF Plus, het gesê hoewel die besluit om die aanklagte teen Gordhan te laat vaar reg was, verander dit nie die feit dat die aangeleentheid die NVG en Abrahams in ongeloofwaardigheid gedompel het nie. “Dit was van meet af aan duidelik die saak teen Gordhan, Oupa Magashula en Ivan Pillay was nie gegrond op ware feite nie en adv. Abrahams sal moet bedank om die publiek weer vertroue in die NVG te gee,” het Mulder gesê. Intussen het die ANC in reaksie op Abrahams se besluit gesê Zuma moet met Abrahams in praat om ŉ soortgelyk fiasko in die toekoms te verhoed. “Die ANC doen ŉ beroep op [Zuma] om met die NVG-leierskap te vergader om ŉ herhaling hiervan te voorkom en die onafhanklikheid en integriteit van die NVG te beskerm,” het die party in ŉ verklaring gesê. “Soos vervat in die grondwetlike beginsel van onskuldig tot andersins bewys, het die ANC nog altyd in comrade Pravin Gordhan se onskuld geglo en hom daarom onwrikbaar ondersteun sedert die bedrogaanklagte teen hom ingedien is. Die besluit van die NVG om [Gordhan] en ander aan te kla, het ŉ negatiewe impak op die ekonomie gehad en onnodige bespiegeling oor die ware motief daaragter veroorsaak.”